《故兴献帝陵》
清代·叶封

桥陵龙升空剑履，谷林通树非观美。骊山冢底凫雁销，青梧树观麒麟委。

郢州城东纯德山，郁郁佳城余废垒。寝殿灰飞华表孤，曲渠泉涩朱门圯。

生为藩王殁称帝，松柏无烦向西靡。祇怜拱木已尽摧，犹幸前和未遭毁。

缅怀建文与景皇，手握乾符作天子。易名莫获及其身，追王偏能尊既死。

当时议论争短长，事久终应定谁是。吁嗟竹简出人世，零落蟾蜍盛滴水。

一双玉鱼犹宛然，三重铜棺亦徒尔。为君难保不失势，带剑上丘古如此。

遥瞻斜照十三陵，尚护闲云暮山紫。

作者简介：（1623—1687）明末清初湖广黄州人，字井叔，号慕庐，又号退翁。顺治十六年进士。历延平府推官、河南登封知县、兵马司指挥，官至工部主事。慎于治狱，不畏权势。王渔洋称道其诗，谓可与宋荦等并列为“十子”。有《嵩山志》、《嵩阳石刻集记》、《慕庐诗》、《嵩游集》。